text: রাত পোহালেই নাম ঘোষনা হতে পারে তৃণমূল প্রার্থীর, খড়গপুরের মাটি ছুঁল টিম পি.কে - The Kharagpur Post
  Homeএখন খবররাত পোহালেই নাম ঘোষনা হতে পারে তৃণমূল প্রার্থীর, খড়গপুরের মাটি ছুঁল...
  রাত পোহালেই নাম ঘোষনা হতে পারে তৃণমূল প্রার্থীর, খড়গপুরের মাটি ছুঁল টিম পি.কে
  নিজস্ব সংবাদদাতা: লম্বা দোহরা চেহারার সুদর্শন যুবকটি বুধবার চষে বেড়াল খড়গপুরের মাটি। শহরের বিলাসবহুল হোটেল থেকে বিলাসবহুল গাড়ি নিয়ে বেরিয়েছিলেন দুপুর বেলায় তারপর রাত ৯টা অবধি ঘুরে বেড়ালেন খড়গপুরের অলিতে গলিতে একেবারে আগে থেকে তৈরি করা তালিকা হাতে নিয়ে কথা বললেন খড়গপুরের নাগরিকদের সঙ্গে।
  সেই নাগরিক যিনি আগামী ২৫শে নভেম্বর খড়গপুর-সদর বিধানসভা উপ নির্বাচনে নিজের ভোটটা দেবেন। আর খোঁজ খবর নিলেন তৃণমূলের সম্ভাব্য ও প্রতিপক্ষর সম্ভাব্য প্রার্থীদের হাল হকিকৎ। অভিষেক ব্যানার্জীর পরামর্শ অনুযায়ী দলের হাল ফেরাতে ৮০০কোটির বরাদ্দ পাওয়া প্রশান্ত কুমারের টিম পি.কের এই তরুন একজিকিউটিভ রীতিমত নাড়ি টিপে পরিস্থিতি বুঝে বুধবার রাতেই পাঠিয়ে দিচ্ছেন প্রাথমিক রিপোর্ট যার ১২ঘন্টার মধ্যেই সম্ভবত ঠিক হয়ে যেতে পারে খড়গপুর-সদরের তৃণমূল প্রার্থীর নাম।
  টিম পি.কে অবশ্য কাজ শুরু করেদিয়েছিল ২৬শে অক্টোবরই, নির্বাচন কমিশনের দিন ঘোষনার ঠিক পরের দিনই। 'দ্য খড়গপুর পোষ্ট' সঙ্গে সঙ্গেই প্রকাশ করেছিল সেই খবর। অনেকেই সন্দেহ প্রকাশ করেছিলেন সেই খবর নিয়ে। বিদ্রুপ, ব্যঙ্গও করেছিলেন কেউ কেউ।
  যদিও কয়েকদিন পরে ছোট বড় সংবাদমাধ্যমে ফলাও করে প্রকাশ হয় তা। তবে সেটা ছিল টিম পি.কের বাইরে থেকে কাজ করা। তখুনি 'দ্য খড়গপুর পোষ্ট' বলেছিল শুধুই বাইরে থেকে নয়, মাঠেও নামবে টিম পি.কে। সেই হিসাব নিক্তিতে মিলিয়ে বুধবার খড়গপুরের মাটি ছুঁয়ে ফেলল তারা।
  আপাতত খড়গপুরের মাটিতে ৪৮ঘন্টার ওয়ার্ম আপ টিম পি.কের। বৃহস্পতিবারও কাজ করবে এই টিম। যদি নিয়ম মেনে বৃহস্পতিবার তৃণমূল প্রার্থীর নাম ঘোষনা হয় তবে তার প্রতিক্রিয়া দলের মধ্যে আর দলের বাইরে কি, সেটাও জেনে যেতে চাইছে তারা। এরপর দ্বিতীয় দফায় আবার নতুন কর্মসুচী। সেই কর্মসুচী আপাতত গোপনই থাক।
  এদিকে বুধবার সন্ধ্যের পর থেকে চরম উৎকন্ঠা নিয়ে প্রহর গুনছে শহর তৃণমূল। উত্তেজনায় টগবগ করে ফুটছেন কর্মীরা। রাত পোহালেই দলনেত্রী নাম ঘোষনা করতে পারেন প্রার্থীর। প্রতিদ্বন্দ্বী সব শিবিরেই চাপা উত্তেজনা। উৎসাহি কর্মীদের একটি অংশ নাম বাদ দিয়ে দেওয়াল লিখন করে ফেললেন কয়েক জায়গায়।